SÁTTMÁLAR

**millum**

**Føroya Handverkarafelag / Landsfelag Handverkaranna**

**og**

**Føroya Arbeiðsgevarafelag / Føroya Handverksmeistarafelag**

1. oktober 2016

Innihaldsyvirlit

[Kapittul 1: Sáttmálaøkið 4](#_Toc337546527)

[§ 1. Avtaluøkið 4](#_Toc337546528)

[Kapittul 2: Setanarviðurskifti 4](#_Toc337546529)

[§ 2. Setanarskriv 4](#_Toc337546530)

[Setanarprógv verða givin sambært løgtingslóg um setanarprógv. 4](#_Toc337546531)

[§ 3. Skaðar 4](#_Toc337546532)

[§ 4. Uppsøgn 4](#_Toc337546533)

[Kapittul 3: Arbeiðstíð 5](#_Toc337546534)

[§ 5. Arbeiðstíð 5](#_Toc337546535)

[§ 6. Mattíð 5](#_Toc337546536)

[§ 7. Skiftisarbeiði 5](#_Toc337546537)

[§ 8 Yvirtíð 5](#_Toc337546538)

[§ 9. Frídagar 6](#_Toc337546539)

[Kapittul 4: Løn 6](#_Toc337546540)

[§ 10. Sveinalønir longri handverksútbúgvingar 6](#_Toc337546541)

[§11. Sveinalønir styttri handverkaraútbúgvingar 6](#_Toc337546542)

[§ 12. Starvsaldur 6](#_Toc337546543)

[§ 13. Serarbeiðaralønir 6](#_Toc337546544)

[§ 14. Seinkað arbeiði 7](#_Toc337546545)

[§ 15. Viðbøtur o.l. % vera roknaði av eini vanligari handverkaraløn. 7](#_Toc337546546)

[§ 16. Akkordarbeiði 7](#_Toc337546547)

[§ 17. Skiftiholdslønir 8](#_Toc337546548)

[§ 18. Forskotin tíð (bakarar og servicefak) 8](#_Toc337546549)

[§ 19. Útgreinaðar reglur um koyring og burturarbeiði hjá handverkarum og serarbeiðarum 8](#_Toc337546550)

[§ 20. Yvirtíðarløn 11](#_Toc337546551)

[§21. 11](#_Toc337546552)

[§ 22. Útgjalding 11](#_Toc337546553)

[§ 23. Tilkallivakt 11](#_Toc337546554)

[Kapittul 5: Gjøld 12](#_Toc337546555)

[§ 24. Limagjald 12](#_Toc337546556)

[§ 25. Útbúgvingargrunnur 12](#_Toc337546557)

[§ 26. Eftirløn og lívstrygging 12](#_Toc337546558)

[Kapittul 6: Aðrar ásetingar 12](#_Toc337546559)

[§ 27. Etingar- og klædnarúm 13](#_Toc337546560)

[§ 28. Arbeiðsklæðir, verndarklæðir og útsúgving 13](#_Toc337546561)

[Kapittul 7: Skipanarviðurskifti 13](#_Toc337546562)

[§ 29. 13](#_Toc337546563)

[§ 30. Arbeiðsmans arbeiði 13](#_Toc337546564)

[§ 31. Yvirflyting millum feløg 13](#_Toc337546565)

[§ 32. Viðurskiftir hjá nevndarlimum 14](#_Toc337546566)

[§ 33. Ósemja um arbeiðið 14](#_Toc337546567)

[§ 34. Álitismannaskipan 14](#_Toc337546568)

[§ 35. Sersáttmáli 14](#_Toc337546569)

[Kapittul 8: Gildi og uppsøgn 14](#_Toc337546570)

[§ 36. Gildi og uppsøgn 14](#_Toc337546571)

[Álitismannaskipan 16](#_Toc337546572)

[FASTLØNARSÁTTMÁLI 18](#_Toc337546573)

[§ 1. Setan 18](#_Toc337546574)

[§ 2. Løn 18](#_Toc337546575)

[§ 3. Yvirtíðarløn 18](#_Toc337546576)

[§ 4. Avspassering 18](#_Toc337546577)

[§ 5. Tænastuferðir 18](#_Toc337546578)

[§ 6. Fastir frídagar 19](#_Toc337546579)

[§ 7. Frítíðarreglur 19](#_Toc337546580)

[§ 8. Farloyvi o.a. 19](#_Toc337546581)

[§ 9. Barnsferð 19](#_Toc337546582)

[§ 10. Reglur fyri sjúkraløn, eftirsituløn o.a. 19](#_Toc337546583)

[§ 11. Uppsøgn 19](#_Toc337546584)

[§ 12. Útbúgvingargrunnur 20](#_Toc337546585)

[§ 13. Eftirlønargrunnur 20](#_Toc337546586)

[§ 14. Seravtalur 20](#_Toc337546587)

[§ 15. Gildi sáttmálans 20](#_Toc337546588)

[Lærlingasáttmáli 21](#_Toc337546589)

[§ 2. Arbeiðstíð 21](#_Toc337546590)

[§ 3. Skiftisarbeiði 21](#_Toc337546591)

[§ 4. Frítíðarløn 21](#_Toc337546592)

[§ 5. Barsil 21](#_Toc337546593)

[§ 6. Sjúka 21](#_Toc337546594)

[§ 7. Frídagar 22](#_Toc337546595)

[§ 8. Løn 22](#_Toc337546596)

[§ 9. Løn í skúlatíðini 22](#_Toc337546597)

[§ 10. Eftirløn 22](#_Toc337546598)

[§ 11. Lønarútgjalding 22](#_Toc337546599)

[§ 12. Yvirtíð 22](#_Toc337546600)

[§ 13. Arbeiðssteðgur 23](#_Toc337546601)

[§ 14. Forskotin tíð 23](#_Toc337546602)

[§ 15. Limagjald 23](#_Toc337546603)

[§ 16. Gildi og uppsøgn 23](#_Toc337546604)

[REGLUGERÐ FYRI VITAN 24](#_Toc337546605)

[Akkordløn hjá autolakerarum 27](#_Toc337546606)

# Kapittul 1: Sáttmálaøkið

### § 1. Avtaluøkið

Stk. 1. Hesin sáttmáli fevnir um fólk við eini handverkaraútbúgving, og hvørs starv liggur innan handverkaraøkið – hereftir nevnd handverkarar. Eisini fevnir sáttmálin um serarbeiðarar (specialarbeiðarar) innan handverkaraøkið.

Stk. 2. Fyri at arbeiða sum handverkari, skal viðkomandi kunna prógva útbúgving sambært galdandi yrkisútbúgvingarlóg ella aðra útbúgving, ið kann góðtakast av meginfeløgunum.

Stk. 3. Fyri at arbeiða sum serarbeiðari, skal viðkomandi kunna prógva útbúgving sum serarbeiðari. Tá ivamál um útbúgving stinga seg upp, verða felagsstjórnirnar at samráðast um hetta, til føst skipan er løgd viðvíkjandi útbúgving og treytum o.a.

Stk. 4. Í ivamálum um hesa grein taka stjórnir handverksmeistaranna og handverkaranna í samráð avgerð.

# Kapittul 2: Setanarviðurskifti

### § 2. Setanarskriv

### Setanarprógv verða givin sambært løgtingslóg um setanarprógv.

### § 3. Skaðar

Stk. 1. Kemur handverkari til skaða í arbeiðstíðini, skal meistarin ella virkið við einari helvt, og handverkarafelagið við hini helvtini, í upp til 12 dagar, gjalda honum munin ímillum vanliga vikuløn og tað, sum goldið verður frá dagpeningaskipanini.

Stk. 2. Læknaváttan skal leggjast fram, um so er at meistarin ella virkið krevja tað. (Hóast dagpeningaskipanina.)

Stk. 3. Verður handverkari, sum hevur arbeitt hjá sama meistara í meira enn 9 mánaðir út í eitt, óarbeiðsførur orsakað av einum arbeiðsskaða, sum er arbeiðsskaði sambært arbeiðsskaðatryggingarlógini, hevur arbeiðsgevari, aftaná at tíðarskeiðið í stk. 1 er endað, skyldu at rinda munin millum dagpeningaveitingina og vanligu lønina, sum handverkari hevði fingið útgoldna, um viðkomandi ikki fekk skaðan.

Gjaldskyldan hjá meistara stendur við inntil handverkari aftur er arbeiðsførur tó í mesta lagi 4 mánaðir aftaná, at arbeiðsskaðin er hendur.

### § 4. Uppsøgn

Stk. 1. Handverkari má ikki verða koyrdur úr ella rýma úr arbeiði uttan orsøk.

Stk. 2. Uppsagnartíðin er

* 5 arbeiðsdagar fyri starvstíð meira enn 3 mánaðir
* 10 arbeiðsdagar fyri starvstíð meira enn 6 mánaðir
* 20 arbeiðsdagar fyri starvstíð meira enn 2 ár
* 30 arbeiðsdagar fyri starvstíð meira enn 5 ár.

Stk. 3. Uppsagnartíðin er galdandi fyri báðar partar. Uppsøgnin skal vera skrivlig fyri báðar partar. Brot móti hesum verður sektað við ávikavist fyri handverkara við missi av dagslønum svarandi til helvtina av uppsagnartíðini og fyri meistara við at gjalda somu upphædd.

Stk. 4. Verður handverkari, sum hevur arbeitt hjá sama meistara í meira enn 9 mánaðir út í eitt, óarbeiðsførur orsaka av einum arbeiðsskaða, sum er arbeiðsskaði sambært arbeiðsskaðatryggingarlógini, kann viðkomandi ikki sigast úr starvi fyrr enn 6 mánaðir, aftaná arbeiðsskaðin er hendur. Hetta er tó bert galdandi, inntil handverkari aftur er arbeiðsførur.

# Kapittul 3: Arbeiðstíð

### § 5. Arbeiðstíð

Stk. 1 Vanliga arbeiðsvikan er 40 tímar frá 1. januar 1980 sambært løgtingslóg nr. 37 frá 1. juni 1978. Dagliga arbeiðstíðin verður at liggja innan fyri tíðarskeiðini frá og við mánadag til og við fríggjadag millum kl. 7.00 og 18.00.

Stk. 2 Arbeiðstíðin á matstovum, gistingarhúsum o.l. er 40 tímar um vikuna sambært arbeiðsætlan, sum løgd verður fyri fýra vikur í senn. Starvsfólk skulu hava arbeiðsætlanina í seinasta lagi 7 dagar áðrenn hon kemur í gildi.

### § 6. Mattíð

Stk. 1. Tað skal standa arbeiðsplássinum frítt at leggja døgurðatíðina soleiðis, sum semja fæst um. Vanligur meiriluti av handverkarum, serarbeiðarum og meistara á arbeiðsplássinum skal vera fyri hesum og atkvøðast skal við seðlum.

Stk. 2. Tað mugu ikki ganga meira enn 4 tímar millum mattíðirnar.

### § 7. Skiftisarbeiði

Stk. 1. Um tørvur er á tí, kann arbeiðstíðin í hvørjum einstøkum føri við samráðing handverkaranna og meistaranna millum leggjast millum kl. 07 og 07 dagin eftir, og verða skipað sum skiftisarbeiði við løn sambært § 17.

Stk. 2. Tá ið arbeitt verður í skiftum, verður mattíðin ikki frádrigin fyri 2. og 3. holdið.

### § 8 Yvirtíð

Stk. 1. Yvirarbeiðstíð verður ikki roknað, fyrrenn vanligi arbeiðsdagurin sambært avtalu er vunnin (8 tímar), um høvi hevur verið til tess.

Stk. 2. Fráboðan um yvirtíð skal gevast áðrenn døgverða, um tað letur seg gera.

**Mattíð í samb . við yvirtíð**

Stk. 3. Verður arbeitt yvirtíð, verður mattíð skipað sum higartil á teimum ymsu arbeiðsplássunum og ikki frádrigin lønini.

Stk. 4. Verður arbeitt yvir í 2 tímar, er loyvt at fáa sær drekka, ið ikki verður frádrigið í løn. Men tað er ikki loyvt at fara av arbeiðsplássinum at fáa sær drekka.

Stk. 5. Verður arbeitt yvir í 4 tímar, verður mattíðin ein tími, ið heldur ikki verður frádrigin lønini.

### § 9. Frídagar

Stk. 1. 1. mai og nýggjársaftan eru heilir frídagar. Flaggdagur, grundlógardagur og 1. november og jólaaftan eru frídagar aftaná kl. 12.

Stk 2. Arbeiðsgevari og meiriluti av starvsfólkunum á plássinum kunnu avtala at leggja hálvar frídagar saman til heilar frídagar, galdandi fyri alt arbeiðsplássið. Hetta merkir, at hesir heilu frídagar liggja á einum av teimum hálvu frídøgunum, meðan tann hálvi arbeiðsdagurin verður vanligur fullur arbeiðsdagur. Verður arbeitt á einum heilum samanløgdum frídegi, verður hetta lønt sambært § 20, stk. 2. Verður arbeitt á einum heilum samanløgdum arbeiðsdegi, verður hetta lønt sum vanligur arbeiðsdagur.

# Kapittul 4: Løn

### § 10. Sveinalønir longri handverksútbúgvingar

Stk. 1.

Tann 1. oktober 2016 hækkar sveinalønin við 2,2%, og verður tá 137,40 kr.

Tann 1. oktober 2017 hækkar sveinalønin við 2,3%, og verður tá 140,56 kr.

Stk. 2. Lønin er at skilja sum minstaløn.

### §11. Sveinalønir styttri handverkaraútbúgvingar

Stk.1.

Tann 1. oktober 2016 er sveinalønin fyri styttri handverksútbúgvingar 131,86 kr.

Tann 1. oktober 2017 er sveinalønin fyri styttri handverksútbúgvingar 134,89 kr.

Stk. 2. Lønin er at skilja sum minstaløn.

### § 12. Starvsaldur

Sveinar fáa hesar starvsaldursviðbøtur:

Eftir 3 ára starvstíð verður viðbótin 1,6% av grundlønini.

Starvstíð er at skilja sum tíð í starvi hjá føroyskum arbeiðsgevara, og innan yrkið sum viðkomandi hevur tikið sveinaprógv í.

Sveinar hava rætt til at flyta starvstíð frá einum arbeiðsgevara til annan, um teir ikki hava verið burtur frá arbeiðsøki sínum longur enn 7 ár.

### § 13. Serarbeiðaralønir

Tann 1. oktober 2016 er tímalønin

a) hjá serarbeiðara í handverksfakinum við útbúgving kr. 128,39

b) serarbeiðari uttan útbúgving

1. árið kr. 122,97

2. árið 1,45% afturat serarbeiðaralønini uttan útbúgving 1. árið.

3. árið 2,92% afturat serarbeiðaralønini uttan útbúgving 1. árið.

4. árið og fylgjandi ár 4,41% afturat serarbeiðaralønini uttan útbúgving 1. árið.

Tann 1. mai 2017 er tímalønin

a) hjá serarbeiðara í handverksfakinum við útbúgving kr. 131,35

b) serarbeiðari uttan útbúgving

1. árið kr. 125,80

2. árið 1,45% afturat serarbeiðaralønini uttan útbúgving 1. árið.

3. árið 2,92% afturat serarbeiðaralønini uttan útbúgving 1. árið.

4. árið og fylgjandi ár 4,41% afturat serarbeiðaralønini uttan útbúgving 1. árið.

### § 14. Seinkað arbeiði

Møtir handverkari á arbeiðsplássi til ta avtalaðu tíðina, og arbeiðið ikki verður byrjað, skal hann hava løn fyri 2 tímar. Verður arbeiðið byrjað seinri enn avtalað, skal hann hava løn fyri ta tíð, ið farin er.

### § 15. Viðbøtur o.l. % vera roknaði av eini vanligari handverkaraløn.

Stk. 1. Amboðspeningur 1,5% um tíman, um handverkarin heldur seg við øllum vanligum handamboðum, ið eru neyðug fyri fakið.

Stk. 2. Skitið arbeiðspeningur 0,5% um tíman.

Stk. 3. Fyri arbeiði við nýgerð av tunli, arbeiði í dampketli, arbeiði í brúktum olju-, lýsi og øðrum tangum og annars inni í smáum tangum, og fyri arbeiðir í skittfiska- og sildalastum verður goldið 10% eyka um tíman.

Stk. 4. Smáir tangar kunna definerast sum tangar, ið eru minni enn manshædd allar vegir. Um serliga trong øki eru í tangum, verður tað annars til partarnar á hvørjum virki sær at semjast um.

Stk. 5. Partarnir á hvørjum virki sær kunnu avtalað aðra og hægri tímaviðbót fyri arbeiðir, sum eru nevnd í stk. 3. Verður slík viðbót avtalað, fellur viðbótin í stk. 3. burtur, og tann avtalaða viðbótin kemur ístaðin.

Stk.6. Semjast partarnir á einum virki um, at talan er um óvanliga skitið arbeiði, fyri hesa yrkisgrein, men hetta ikki er nevnt í stk. 3, verður sama viðbót goldin sum í stk. 3. Annars kann viðbót avtalast eftir somu ásetingum sum í stk. 5.

### § 16. Akkordarbeiði

Stk. 1. Har arbeiði og umstøðurnar eru til tess, at akkord er gjørlig, skulu meistarar og sveinar fáa akkord í lag og avtala eitt tímatal ella eina krónuupphædd fyri arbeiðið. Avtalan skal gerast í byrjunnarstigi. Avtalan skal vera skrivlig og undirskrivast av báðum pørtum.

Stk. 2. Tað verður álagt pørtum at samráðast um akkordarbeiði á øllum økjum, har tað er gjørligt.

Stk. 3. Verður álagt at arbeiða yvirtíð við akkord, verður lønin at hækka sambært § 20.

Stk. 4. Partarnir eru samdir um at gera standardavtaluseðlar og møguliga ein prískurant.

### § 17. Skiftiholdslønir

Stk. 1.

1. holdið: vanlig løn.

2. holdið: vanlig løn + 6,63%

3. holdið: vanlig løn + 9,11%

Hesar viðbøtur verða ikki prístalsviðgjørdar.

Stk. 2. Um yvirtíð, sí § 20.

### § 18. Forskotin tíð (bakarar og servicefak)

Stk. 1. Bakarar

Fyri at arbeiða frá kl. 4.00 til kl. 7.00 fáa bakarar 65,00 kr. eyka um tíman vanligar yrkadagar og 100,00 kr. eyka leygardag og halgidagar.

Stk. 2. Servicefak

Har sum vanligt er fyri einstøk fak (servicefak) at arbeiða leygardag verður latið eyka:

kl. 8.00 - 14.00 ....................... 35 %

kl. 14.00 - úteftir........................ 100 %

### § 19. Útgreinaðar reglur um koyring og burturarbeiði hjá handverkarum og serarbeiðarum

Stk. 1. Handverkari verður settur í starv eftir setanarskrivi við einum av hesum trimum møguleikunum:

A. Handverkari við føstum arbeiðsstaði

B. Handverkari við skiftandi føstum arbeiðsstaði

C. Handverkari sum veitir kundum tænastur / servicefólk

Handverkari settur eftir A er størsta partin av tíðini á einum arbeiðsstaði. Arbeiðsplássið er skrásett adressa hjá fyritøkuni. Handverkari settur eftir B arbeiðir t.d. í byggivinnuni, og hevur tí ymisk byggipláss sum fast arbeiðsstað í eina ávísa tíð. Handverkari settur eftir C veitir skiftandi kundum tænastur og koyrir regluliga út at loysa uppgávur á staðnum – vanliga kalla servicefólk, ið ikki hava fast arbeiðsstað.

Stk. 2. Skilt verður millum Útiarbeiði og Burturarbeiði.

Útiarbeiði er: Arbeiði, sum verður gjørt aðrastaðni enn á tí arbeiðsplássi, har viðkomandi er starvssettur sambært setanarskrivinum, og handverkarin kann koma fram og aftur sama dag.

Burturarbeiði er: Arbeiði, sum verður gjørt aðrastaðni enn á tí arbeiðsplássi, har viðkomandi er starvssettur sambært setansrskrivinum, og neyðugt er at gista.

Stk. 3. Ferðingartíð frá heimi og til arbeiðspláss og aftur telur sum meginregla ikki við í arbeiðstíðina.

**Stk. 4. Fyri fólk sett eftir A (fast arbeiðsstað) er fylgjandi galdandi:**

Útiarbeiði:

1. Tá handverkari er møttur til arbeiðis á fasta arbeiðsstaðnum og verður sendur aðrastaðni at arbeiða, og arbeiðsdagurin íroknað ferðingartíð verður longri enn 8 tímar, verður løn í ferðingartíðini goldin sambært § 18, stk. 1 og stk. 2.
2. Ferðing til útiarbeiðsplássið verður tó bara lønt í tann mun hetta tekur longri tíð enn til fasta arbeiðsstaðið.
3. Fyri beinleiðis ferðaútreiðslur verður goldið soleiðis:
4. Verður almennur flutningur nýttur millum heim og útiarbeiðspláss, verður goldið fyri ferðaútreiðslur í tann mun hesar eru størri, enn um møtt varð á fasta arbeiðsstaðnum.
5. Nýtir handverkari egnan bil til flutningin millum heim og útiarbeiðspláss, verður samsýning latin fyri hvønn kilometur, men tó bert í tann mun hesir eru fleiri, enn um møtt varð á fasta arbeiðsstaðnum. Henda samsýning verður latin eftir teimum til eina og hvørja tíð galdandi reglum hjá tí almenna. Goldið verður eisini fyri flutning við ferju, møguligt tunnilsgjald vm.
6. Skipar fyritøkan sjálv fyri flutninginum, verður einki endurgjald latið fyri beinleiðis flutningsútreiðslur.
7. Meistarin hevur ikki skyldu at rinda fyri kost. Undantikið er tó, um handverkarin ikki visti av, at hann skuldi røkja útiarbeiði. Hettar merkir, at handverkarin skal hava boð um útiarbeiði í seinasta lagi dagin fyri. Verður hettar ikki gjørt, hevur meistarin skyldu at rinda fyri kost.

Burturarbeiði (Somu ásetingar sum undir Útiarbeiði, tó við hesari broyting):

Meistarin hevur skyldu at rinda fyri vistarhald (kost og logi). Skipar meistarin ikki fyri vistarhaldinum, hevur hann skyldu at gjalda eftir rokning á rímuligum støði, um ikki onnur avtalað fyriliggur.

**Stk. 5. Fyri fólk sett eftir B (skiftandi fast arbeiðsstað) er fylgjandi galdandi:**

Útiarbeiði:

1. Ferðing til útiarbeiðsplássið verður lønt í tann mun hetta tekur longri tíð enn til fasta arbeiðsstaðið.
2. Fyri beinleiðis ferðaútreiðslur verður goldið soleiðis:
3. Verður almennur flutningur nýttur millum heim og útiarbeiðspláss, verður goldið fyri ferðaútreiðslur í tann mun hesar eru størri, enn um møtt varð á fasta arbeiðsstaðnum.
4. Nýtir handverkari egnan bil til flutningin millum heim og útiarbeiðspláss, verður samsýning latin fyri hvønn kilometur, men tó bert í tann mun hesir eru fleiri, enn um møtt varð á fasta arbeiðsstaðnum. Henda samsýning verður latin eftir teimum til eina og hvørja tíð galdandi reglum hjá tí almenna. Goldið verður eisini fyri flutning við ferju, møguligt tunnilsgjald vm.
5. Skipar fyritøkan sjálv fyri flutninginum, verður einki endurgjald latið fyri beinleiðis flutningsútreiðslur.
6. Meistarin hevur ikki skyldu at rinda fyri kost. Undantikið er tó, um handverkarin ikki visti av, at hann skuldi røkja útiarbeiði. Hettar merkir, at handverkarin skal hava boð um útiarbeiði í seinasta lagi dagin fyri. Verður hettar ikki gjørt, hevur meistarin skyldu at rinda fyri kost.

Burturarbeiði (Somu ásetingar sum undir Útiarbeiði, tó við hesari broyting):

1. Meistarin hevur skyldu at rinda fyri vistarhald (kost og logi). Skipar meistarin ikki fyri vistarhaldinum, hevur hann skyldu at gjalda eftir rokning á rímuligum støði, um ikki onnur avtalað fyriliggur.

**Stk. 6. Fyri fólk sett eftir C (servicefólk)**

a) Tá fólk vera sett við seturnarskrivi í bólki C, skal serlig avtala gerðast millum arbeiðsgevara og servicefólk um arbeiðsumstøðurnar.

b) Fyri burturarbeiði verður tað sama galdandi, sum fyri setunarbólkarnar A og B.

Stk. 7. Ferðing uttanlands: Ferðing uttanlands verður samsýnt sambært teimum almennu reglunum, um eingin onnur avtala er gjørd.

Stk. 8. Nýtsla av egnum bili í samband við tænastu fyri meistarin: Nýtir handverkarin egnan bil í arbeiðsørindum, fær hann samsýning fyri hvønn koyrdan kilometur, eftir teimum til eina og hvørja tíð galdandi reglum hjá tí almenna.

Stk. 9. Meistarin kann soleiðis ikki áleggja handverkaranum at nýta egnan bil í samband við arbeiði.

Stk. 10. Fyri starvsfólk sett innan 1. oktober 2007 er galdandi, at gjørdar avtalur millum handverkara og meistara ikki mugu gerast verri orsakað av hesari avtalu. Broytingar í slíkum avtalum skulu tí varslast við uppsagnarfreist.

### § 20. Yvirtíðarløn

Stk. 1. Yvirtíðin verður goldin soleiðis fyri bæði handverkarar og serarbeiðarar:

Fyri fyrstu 4 tímarnar, vanlig løn + 35 %

Fyri næstu 3 tímarnar, vanlig løn + 60 %

Fyri fylgjandi tímar, vanlig løn + 100 %

Leygardag.................. + 100 %

Stk. 2. Sunnu- og halgidagar og frídagar verða goldnir við 100%, ið líkaleiðis verða at standa við í neyðugum framhaldsarbeiði.

Stk. 3. Fyri arbeiði í mattíð verður goldin tvífald løn.

Stk. 4. Yvirtíð - um arbeitt verður meira enn 8 tímar á vaktini - við skiftisarbeiði eins og sunnu-og halgidagar verður goldið eftir stk. 1 í hesi grein.

### §21.

Stk. 1. Yvirarbeiðstíð verður ikki roknað, fyrrenn vanligi arbeiðsdagurin sambært avtalu er vunnin (8 tímar), um høvi hevur verið til tess. Undantikið er tó sjúka og náttararbeiði, ið stends av meistarans ella virkisins ávum.

Stk. 2. Tá ið limur verður boðsendur av meistara uttanfyri vanliga arbeiðstíð, verður goldin vanlig sáttmálaløn + hesi ískoyti:

+ 35% í tíðini kl. 18 - 21

+ 60% í tíðini kl. 21 - 24

+ 100% í tíðini kl. 24 - 07

Stk. 3. Ískoyti stendur við, um kvøld og/ella náttararbeiðið uttan steðg heldur fram inn í vanliga arbeiðstíð morgunin eftir.

### § 22. Útgjalding

Stk. 1. Lønin verður goldin eftir fastari skipan annaðhvørt fyri eina viku ella tvær vikur ísenn. Um serlig avtala verður gjørd millum einstøk virkir og avvarandi fakfelag (Føroya Handverkarafelag ella Landsfelag Handverkaranna), kann lønarútgjalding tó fara fram fyri ein mánaða í senn.

Stk. 2. Saman við útgjaldingini skal vikuseðil (-seðlar) fylgja við.

Stk. 3. Meistarin skal rinda løn, frítíðarløn, eftirlønargjald og møguliga onnur gjøld, sum meginfeløgini semjast um, um A-skattaskipanina.

Stk. 4. Øll sáttmálatengd gjøld verða framd samstundis sum lønarflytingar.

### § 23. Tilkallivakt

Handverkari, sum hevur tilkallivakt, verður frá mánadegi til og við fríggjadag kl. 24.00 løntur við vaktargjaldi á kr. 15 um tíman. Eftir fríggjadag til vanliga arbeiðstíð mánamorgun verður handverkari løntur við vaktargjaldi á kr. 30 um tíman. Fyri tilkallivakt halgidagar og fastar frídagar verður vaktargjaldi eins og í vikuskiftinum.

# Kapittul 5: Gjøld

### § 24. Limagjald

Stk. 1. Á hvørjum arbeiðsplássi kann verða avtalað, hvørt meistari skal eftirhalda limagjald hjá limum í handverkarafeløgum.

Stk. 2. Vanligur meiriluti av handverkarum, serarbeiðarum og meistara á arbeiðsplássinum skal vera fyri hesum og atkvøðast skal við seðlum.

Stk. 3. Verður avtalað, at meistari skal eftirhalda limagjald, verður hetta at rinda til avvarandi handverkarafelag eftir nærri avtalu.

### § 25. Útbúgvingargrunnur

Til útbúgvingar- og eftirútbúgvingar av handverkarum og handverksmeistarum gjalda handverkarar og handverksmeistarar hvør 10 oyru í grunn av hvørjum arbeiðstíma.

### § 26. Eftirløn og lívstrygging

Stk. 1. Meistararnir rinda 13% av lønini í ein eftirlønargrunn hjá Føroya Handverkarafelag ella Landsfelag Handverkaranna.

Stk 2. Tá arbeiðsfólk, sum hevur verið í minsta lagi 1 ár í starvi hjá verandi arbeiðsgevara, doyr, meðan hann/hon er í starvi, eigur eftirsitandi hjúnafelagi/sambúgvi ella børn undir 18 ár, sum arbeiðsfólk hevur skyldu at uppihalda, rætt til eftirsitiløn fyri tann mánaðin, tá viðkomandi doyr, og 3 mánaðar fram.

Fyri tímalønt verður lønin roknað sum miðaltalið av tí løn, sum er útgoldin av verandi arbeiðsgevara seinastu 12 mánaðirnar, sum viðkomandi hevur verið til arbeiðis.

Stk. 3. Eftirlønargrunnurin er bæði fyri sveinar og serarbeiðarar í handverksfakinum.

Stk. 4. Tá handverkari er fyltur 67, verður lønarkvotienturin svarandi til eftirlønargjaldið útgoldin sum løn.

# Kapittul 6: Aðrar ásetingar

### § 27. Etingar- og klædnarúm

Stk. 1. Á øllum arbeiðsplássum, har ið fleiri fólk arbeiða, eigur at vera eitt rúm at eta í.

Stk. 2. Á øllum arbeiðsplássum, har ið fleiri fólk arbeiða, eigur at vera rúm til klæðir.

### § 28. Arbeiðsklæðir, verndarklæðir og útsúgving

Stk. 1. Bakarar fáa frí arbeiðsklæðir.

Stk. 2. Sveisarar, maskinsmiðir og aðrir, ið hava við sveisi-, skeri- og slípiarbeiði at gera, fáa ókeypis verndarklæði, so sum svintu, ermar, handskar o.a. frá meistaranum.

Stk. 3. Tá ið sveisað verður inni í tanga, skal útsúgving vera.

# Kapittul 7: Skipanarviðurskifti

### § 29.

Partarnir eru samdir um, at teir hava felags áhuga í, at allir arbeiðsgevarar/meistarar eru skipaðir sum limir í arbeiðsgevarafeløgunum, og at allir handverkarar eru skipaði sum limir í handverkarafeløgunum.

Arbeiðsgevarafelagið/Handverksmeistarafelagið arbeiðir fyri at kunna arbeiðsgevarar/ meistarar um teir fyrimunir, sum eru við limaskapi í arbeiðsgevarafelag og at arbeiða fyri slíkum limaskapi. Somuleiðis arbeiða handverkarafeløgini fyri at kunna handverkarar um teir fyrimunir, sum eru við limaskapi í handverkarafeløgunum og eisini at arbeiða fyri slíkum limaskapi.. Partarnir arbeiða fyri at tryggja at verandi sáttmálar verða hildnir.

Handverkarar og meistarar hava skyldu at siga feløgunum frá, tá ið óskipaðir handverkarar ella meistarar arbeiða á sama arbeiðsstað.

### § 30. Arbeiðsmans arbeiði

Um handverkari, sum er settur eftir handverkarasáttmálanum, ger arbeiðsmans arbeiði, skal hann ikki fara niður í løn.

### § 31. Yvirflyting millum feløg

Við yvirflyting úr øðrum felagnum í hitt skal øll skuld, eftirstøða ella limagjald til yvirflytingardagin verða goldin.

### § 32. Viðurskiftir hjá nevndarlimum

Stk. 1. Um limur kennir seg nervaðan, av tí at hann er nevndarlimur í handverkara- ella handverksmeistarafelag, kann hann kæra til nevndina, ið hann er limur í.

Stk. 2. Nevndin skal viðgera kæruna beinanvegin og áðrenn 3 dagar senda hana við einum tilmæli til meginfelag sítt.

Stk. 3. Meginfelagið, ið hevur fingið kæruna, skal viðgera hana beinanvegin.

Stk. 4. Er kæran av slíkum slag, at hon viðkemur báðum meginfeløgunum, skal felagsfundur verða sum skjótast og áðrenn 3 dagar frá tí degi, at annað meginfelagið hevur fingið kæruna frá heimafelag.

### § 33. Ósemja um arbeiðið

Stk. 1. Verður ósemja um arbeiði, sum ikki er tilskilað í sáttmálanum, skulu feløgini samráðast um arbeiðs- og lønarviðurskifti hesum viðvíkjandi, áðrenn farið verður til nevndarviðgerð.

Stk. 2. Allar trætur um rættu fatan av sáttmálanum verða avgjørdar av eini nevnd.

Stk. 3. Hvørt felag sær velur 2 limir til nevndina. Kemur nevndin ikki ásamt, verður dómarin ella annar av honum nevndur persónur uppmaður. Hansara avgerð verður at taka til fulnar.

### § 34. Álitismannaskipan

Álitismannaskipanin er viðurkend av báðum feløgunum. Sí reglugerð fyri álitismannaskipanina.

### § 35. Sersáttmáli

Limafeløgini kunnu gera sersáttmála sínámillum, tó skal ein tílíkur sáttmáli ikki stríða ímóti sáttmálum meginfelaganna.

# Kapittul 8: Gildi og uppsøgn

### § 36. Gildi og uppsøgn

Stk. 1. Hesin sáttmáli hevur gildi frá 1. oktober 2016 at rokna. Sáttmálin kann uppsigast av báðum pørtum við 2 mánaða freist, til ein 1. oktober, tó í fyrsta lagi til 1. oktober 2018.

Tórshavn, hin 7. november 2016

**Fyri Føroya Handverkarafelag**

Suni Simonsen, form.

**Fyri Landsfelag Handverkaranna**

Daniel P. Djurhuus, form.

**Fyri Føroya Arbeiðsgevarafelag**

Marita Rasmussen, samráðingarleiðari

**Fyri Føroya Handverksmeistarafelag**

Magnus Magnussen, form.

# Álitismannaskipan

1. Á arbeiðsplássum har 5 ella fleiri fólk eru í vinnu, kunnu tey velja sær álitisfólk fyri 2 ár í senn.

2. Álitisfólk skulu hava neyðuga kunning um tiltøk, sum ætlanin er at fremja, og sum kunnu hava ávirkan á arbeiðsumstøður.

3. Arbeiðsgevarin og nevndin í avvarðandi yrkisfelag skulu hava skrivliga fráboðan um, hvør er valdur sum álitisfólk.

4. Álitisfólkið er umboðs- og tingingarfólk við arbeiðsgevaran ella umboðsfólk hansara og skal gera sítt ítarsta til, at arbeiðið fer siðiliga fram á arbeiðsplássinum.

Arbeiðsgevarin og álitisfólkið eiga í felag at fremja eitt gott samstarv á arbeiðsplássinum.

5. Partarnir eru samdir um at arbeiða fyri best møguligum trygdar-, heilsu- og trivnaðarviðurskiftum á arbeiðsplássunum.

Endamálið er at skapa trygd, trivnað og menning á arbeiðsplássunum og at stimbra áhugan hjá starvsfólkunum og leiðslu fyri teimum arbeiðsuppgávum, sum áliggja. Viðvíkjandi trygdar- og heilsuviðurskiftum verður víst til galdandi arbeiðsumhvørvislóg.

Leiðsla og starvsfólk skulu í felag miða eftir, at tey krøv, sum frammanfyri eru sett til heilsuumstøður og trivnaðarviðurskifti, verða rokkin.

Heilsu- og trivnaðarpolitikkur fyri arbeiðspláss.

Arbeiðsgevarar skulu bera so í bandi:

- At arbeiðsumstøðurnar eru soleiðis skipaðar, at minst møguligur vandi er fyri strongd millum arbeiðsfólkini

- At tiltøk verða framd, sum skulu tryggja gott samstarv millum leiðslu og arbeiðsfólk og millum arbeiðsfólkini sínámillum

- At happing ikki fer fram á arbeiðsplássinum

- At møgulig kærumál um heilsu- og trivnaðarviðurskifti beinanvegin verða tikin upp og verða viðgjørd millum leiðslu, álitisfólk og trygdarumboð

- At neyðug tiltøk verða framd fyri at bøta um viðurskiftini, um tað vísir seg, at tey viðurskiftini, sum nevnd eru frammanfyri, ikki eru nøktandi.

6. Álitisfólkið skal bera fram klagur og tilmæli frá arbeiðsfeløgum til arbeiðsgevaran ella, um hann ikki er at hitta, so til umboð hansara.

Álitisfólkið hevur eisini átalurætt viðvíkjandi ótrygd á arbeiðsplássinum, sí annars LØGTINGSLÓG NR. 70 FRÁ 11. MAI 2000 UM ARBEIÐSUMHVØRVI, SUM BROYTT VIÐ LØGTINGSLÓG NR. 18 FRÁ 8. MAI 2008

Og eisini hevur álitisfólkið átalurætt viðvíkjandi málum, sum nevnd eru í 5. petti.

7. Um álitisfólk, tá samráðing er farin fram, ikki er komið til eina loysn við leiðsluna á arbeiðsplássinum, sum starvsfólkini kunnu góðtaka, skal málið beinanvegin verða lagt fyri viðkomandi fakfelag.

Álitisfólk og starvsfólk kunnu ikki niðurleggja arbeiðið, fyrrenn nærri boð eru komin frá avvarandi fakfelag.

8. Álitisfólkið hevur rætt til at fáa frí at røkja uppgávur sínar sum álitisfólk. Skyldurnar hjá arbeiðsfólkinum skulu fremjast soleiðis, at tað tarnar framleiðsluni sum minst. Leiðslan skal skjótast til ber hava boð um fráveruna.

Í hesum føri, eins og tá leiðslan boðsendir álitisfólki um mál, sum hava við starvsfólk ella arbeiðsviðurskifti at gera, skal álitisfólkið fáa ta vanligu lønina fyri ta tíð, tað er úr arbeiði.

9. Uppsagnartíðin hjá álitisfólki er uppsagnartíð sambært høvuðssáttmálanum + 1 mánaði.

Uppsøgnin skal grundgevast og bert fremjast av ávísari neyðugari ørsøk. Stendst uppsøgnin av vinnuloysi, er sama galdandi fyri álitisfólk sum fyri starvsfólkini annars.

10. Verður ósemja um uppsøgn álitisfólksins, verður hon at viðgera eftir § 35 Stk. 3. Tekur slík ósemja seg upp, skulu feløgini beinan vegin taka upp samráðingar, áðrenn farið verður til gerðarrætt.

Fastheldur arbeiðsgevarin uppsøgn sína hóast gerðarrættaravgerð, sum gongur honum ímóti, ásetur gerðarrætturin tað endurgjald, sum hann verður at rinda álitisfólkinum.

Støddin av hesum verður at áseta eftir teim fyriliggjandi umstøðunum, men kann tó ikki setast til meira enn 3 mánaðarlønir sambært setanarskrivinum hjá viðkomandi.

11. Tiltaksfólk fyri álitisfólk, sum skal vera á staðnum, tá álitisfólk hevur forfall, skulu virka undir somu treytum og hava somu sømdir sum álitisfólkini.

12. Um so er, at starvsfólkini semjast um at velja eitt nýtt álitisfólk, kann slíkt val fara fram sambært punkt 3 frammanfyri.

13. Broytingar í hesi álitismannaskipan kunnu bert verða gjørdar í sambandi við sáttmálatingingar.

14. Um so er, at ivamál taka seg upp viðvíkjandi hesi skipan, verða tey at leggja fyri gerðarrættin sambært § 35 Stk. 3. í sáttmálanum millum feløgini.

# FASTLØNARSÁTTMÁLI

### § 1. Setan

Stk. 1. Hesin sáttmáli fevnir um allar handverkarar, sum arbeiðsgevarar vilja seta við fastari løn.

Stk. 2. Arbeiðsgevarar, sum longu hava fastlønarsáttmála við handverkara, tá ið hesin sáttmáli kemur í gildi, kunnu alsamt nýta sín sáttmála, men teir handverkarar, ið verða settir við fastari løn eftir 1.oktober 1991, skulu setast eftir hesum sáttmála.

Stk. 3. Setanarprógv verða givin sambært løgtingslóg um setanarprógv.

### § 2. Løn

Stk. 1. Handverkarar settir eftir fastlønarsáttmálanum fáa eina løn, sum minst er galdandi sveinaløn í høvuðssáttmálanum ganga við mánatímatalinum á 173,33 tímar. Tað er annars upp til partarnar at finna eina hóskandi løn.

Stk. 2. Fyri starvsfólk sett innan 1. oktober 2007 er galdandi, at gjørdar avtalur millum handverkara og meistara ikki mugu gerast verri orsaka av hesari avtalu. Broytingar í slíkum avtalum skulu tí varslast við uppsagnarfreist.

Stk. 3. Tann í stk. 1 ásetta løn er treytað av fullari arbeiðstíð, t.e. 40 tímar um vikuna.

Stk. 4. Fyri handverkarar við niðursettari arbeiðstíð verður lønin roknað lutfalsliga í mun til niðursetta tímatalið.

### § 3. Yvirtíðarløn

Stk. 1. Fyri yvirtíðararbeiði verður goldin yvirtíðarløn eftir § 20 í sáttmálanum um tímalønir millum handverkara- og meistarafelagið.

Stk. 2. Handverkari við niðursettari arbeiðstíð fær bert yvirtíðargjald fyri arbeiði aftaná fult dagsarbeiði.

Stk. 3. Er arbeiðstíðin t.d. 30 tímar um vikuna, og arbeitt verður ein dag í 9 tímar, verður eykalønin: Vanlig handverkara tímaløn fyri 2 tímar, og yvirtíðarløn sambært stk. 1 í hesi grein fyri 1 tíma.

### § 4. Avspassering

Yvirtími, sum er út yvir 40 tíma viku, sum verður avspákaður, skal avspákast í mun til virði á honum

### § 5. Tænastuferðir

Arbeiðsgevarin rindar allar útreiðslur í sambandi við tænastuferðir.

### § 6. Fastir frídagar

1. mai er heilur frídagur. Flaggdagur, grundlógardagur, 1.november og jólaaftan eru frídagar aftan á kl.12.

### § 7. Frítíðarreglur

Frítíð verður veitt handverkara eftir løgtingslóg nr. 30 frá 7. apríl 1986 um frítíð við løn.

### § 8. Farloyvi o.a.

Stk. 1. Handverkari skal verða loyvt at fáa farloyvi uttan løn, um so er, at tað ikki stríðir ímóti áhugamálum arbeiðsgevarans.

Stk. 2. Tá ið álitisfólk søkja um at sleppa á álitismannaskeið, eigur arbeiðsgevarin at viðgera slíkar umsóknir við vælvild. Sama er galdandi fyri nevndarlimir í handverkarafeløgum.

### § 9. Barnsferð

Stk. 1. Handverkari, ið er við barn, eigur at siga arbeiðsgevaranum frá 3 mánaðir, áðrenn hon væntar sær at eiga. Ger hon ikki tað, kann arbeiðsgevarin siga henni upp frá tí degi, hon gerst óarbeiðsfør.

### § 10. Reglur fyri sjúkraløn, eftirsituløn o.a.

Stk. 1. Sjúka

Viðvíkjandi løn undir sjúkralegu, eftirsituløn o.a. verða reglurnar í løgtingslóg nr. 13 frá 30. mars 1958 um starvsmenn at galda.

### § 11. Uppsøgn

Stk. 1. Starvsavtala kann sigast upp til uppathald við einum mánaða freist til tann fyrsta í einum mánaða, uttan so at avtala er, at arbeiðið er bert fyribils ella sum roynd, og at hesi arbeiðsviðurskifti vara ikki longur enn 3 mánaðir.

Eftir 2 ára starvstíð kann starvsavtala sigast upp við 3 mánaða freist.

Eftir 5 ára starvstíð kann starvsavtala sigast upp við 4 mánaða freist.

Fyri handverkarar settar í starv innan 1. oktober 2005 eru reglurnar í løgtingslóg nr. 13 frá 30. mars 1958 um starvsmenn galdandi.

Stk. 2. Uppsagnartíðin frá handverkara síðu er leypandi mánaði + 1 mánaða.

### § 12. Útbúgvingargrunnur

Til útbúgvingar- og eftirútbúgvingar av handverkarum og handverksmeistarum gjalda handverkarar og handverksmeistarar hvør 10 oyru í grunn av hvørjum arbeiðstíma.

### § 13. Eftirlønargrunnur

Frá 1. oktober 2007 rinda meistararnir 11% av lønini í ein eftirlønargrunn hjá Føroya Handverkarafelag ella Landsfelag Handverkaranna. 1. oktober 2008 hækkar gjaldið við 1% til 12%. 1. oktober 2009 hækkar gjaldið við 1% til 13%.

### § 14. Seravtalur

Í sáttmálatíðini skal vera møguligt at gera seravtalur millum Føroya Arbeiðsgevarafelag/Føroya Handverksmeistarafelag og Føroya Handverkarafelag/Landsfelag Handverkaranna.

### § 15. Gildi sáttmálans

Hesin sáttmáli hevur gildi frá 1. oktober 2014, og kann uppsigast av báðum pørtum við 2 mánaða fráboðan, tó í fyrsta lagi at fara úr gildi tann 1. oktober 2016.

***Protokollat um sáttmála um frálandavinnu:***

*Partarnir eru samdir um at taka upp samráðingar um ein sáttmála fyri handverkarar, sum arbeiða í frálandavinnu á føroyska landgrunninum.*

*Miðað verður ímóti, at hetta arbeiði er liðugt 1. juni 2015.*

# Lærlingasáttmáli

**millum**

**Føroya Handverkarafelag & Landsfelag Handverkaranna**

**og**

**Føroya Arbeiðsgevarafelag & Føroya Handverksmeistarafelag.**

**§ 1. Avtaluøkið**Hesin sáttmáli er galdandi fyri handverkslærlingar, sum eru undir útbúgving sambært yrkisútbúgvingarlógini, og sum eru í starvi hjá meistarum/virkjum, sum eru limir í Føroya Arbeiðsgevarafelag/Føroya Handverksmeistarafelag.

### § 2. Arbeiðstíð

Stk. 1. Vanliga arbeiðsvikan er 40 tímar frá 1. januar 1980 sambært løgtingslóg nr. 37 frá 1. juni 1978. Tann dagliga arbeiðstíðin er tann sama, sum er galdandi fyri hini starvsfólkini á virkinum (sveinarnar).

Meistarin hevur skyldu til at rinda lærlinginum løn fyri tað vikutímatal, sum avtalað er í lærusáttmálanum.

Stk. 2. Er lærlingur burtur frá arbeiði/skúla uttan lógliga grund, hevur virkið/meistarin ikki skyldu at rinda lærlinginum løn fyri tíðarskeiðið, lærlingurin er burtur.

### § 3. Skiftisarbeiði

Lærlingar kunnu arbeiða í skiftisvaktum á sama hátt sum sveinarnir.

Skiftisvaktarviðbótin verður goldin við somu prosentsatsum sum lærlingalønin av sveinalønini.

Tá ið arbeitt verður í skiftum, verður mattíðin ikki frádrigin fyri 2. og 3. holdið.

### § 4. Frítíðarløn

Víst verður til løgtingslóg um Frítíð við løn. Lærlingurin fær frítíðarløn, p.t. 12%.

### § 5. Barsil

Víst verður til løgtingslóg um Barsilsskipan.

### § 6. Sjúka

Viðvíkjandi sjúku verður víst til løgtingslóg um dagpening vegna sjúku.

Læknaváttan skal leggjast fram, um so er at meistarin ella virkið krevur tað (hóast dagpeningaskipanina).

### § 7. Frídagar

Ásetingarnar um frídagar í høvuðssáttmálanum eru eisini galdandi fyri lærlingar. Í løtuni eru frídagarnir hesir: 1. mai og nýggjársaftan eru heilir frídagar. Flaggdagur, grundlógardagur, 1.november og jólaaftan aftaná kl. 12.00. Meistarin rindar ikki løn fyri frídagar og halgidagar, men rindar 1,5% í eftirlønargrunn fyri hetta.

### § 8. Løn

Lærlingar fáa ta til eina og hvørja tíð galdandi løn, sum er avtalað millum Føroya Handverksmeistarafelag og Føroya Handverkarafelag/Landsfelag Handverkaranna. Tað er:

1. árið 35% av sveinalønini

2. árið 40% av sveinalønini

3. árið 45% av sveinalønini

4. árið 55% av sveinalønini

5. árið 70% av sveinalønini.

Lærlingur byrjar altíð á 1. árið. Er lærutíðin tildømis 3 ár, byrjar lærlingur á 1. ári og heldur so fram á 2. og 3. ári. Undantak er tó, tá ið lærutíðin verður stytt. Tá verður tað stytta tíðarskeiðið drigið av tí 1.árinum. Fær lærlingur tildømis 20 vikur stytta lærutíð, verður lærutíðin á 1. árið 32 vikur. Síðani flytur lærlingurin á 2. árið osv.

### § 9. Løn í skúlatíðini

Tá ið lærlingur er í skúla, hevur meistarin skyldu til at rinda honum løn.

### § 10. Koyring og burturarbeiði

§19 í høvuðssáttmálanum um koyring og burturarbeiði hjá handverkarum og serarbeiðarum er eisini galdandi fyri lærlingar.

### § 11. Eftirløn

Meistararnir rinda 7,5% av lønini í ein eftirlønargrunn hjá Føroya Handverkarafelag ella Landsfelag Handverkaranna.

Eftirløn í §7 er íroknað hesa eftirløn.

### § 12. Lønarútgjalding

Stk. 1. Lønin verður goldin eftir fastari skipan annaðhvørt fyri eina viku ella tvær vikur ísenn.

Stk. 2. Saman við útgjaldingini skal vikuseðil (-seðlar) fylgja við.

Stk. 3. Øll sáttmálatengd gjøld verða framd samstundis sum lønarflytingar.

### § 13. Yvirtíð

Fyri yvirarbeiði verður øll læruárini goldið serarbeiðaraløn á 1. árið + hesi prosent:

Fyrstu 4 tímarnar + 35%

Næstu 3 tímarnar + 60%

Fylgjandi tímar + 100%

**Leygardag**:

Fyrstu 5 tímarnar + 35%

Fylgjandi tímar + 60%

**Sunnu- og halgidagar**: + 100%

### § 14. Arbeiðssteðgur

Lærlingur kann ikki luttaka í arbeiðssteðgi á arbeiðsmarknaðinum.

### § 15. Forskotin tíð

Fyri arbeiðir innanfyri hesi tíðarskeið verða goldnar hesar viðbøtur (forskotin tíð):

|  |  |  |
| --- | --- | --- |
| **Yrkið** | **Tíðarskeið** | **Viðbót 1. oktober 2005** |
| Bakaralærlingar | Allir dagar millum kl. 18.00-04.00 | 35,00 |
| Sunnu- og halgidagar kl. 00.00-24.00 (alt døgnið) og frídagar | 25,00 |
| Kokka- og tænaralærlingar | Gerandisdagar kl. 18-06 | 4,00 |
| Leygardagar, sunnu- og halgidagar | 5,50 |
| Frisørlærlingar | Sunnudag | Verður goldið eins og yvirtíð hjá lærlingum |

### § 16. Limagjald

§ 24 í høvuðssáttmálanum er galdandi fyri lærlingar. Greinin er p.t. soljóðandi:

“ Stk. 1. Á hvørjum arbeiðsplássi kann verða avtalað, hvørt meistari skal eftirhalda limagjald hjá limum í handverkarafeløgum.

Stk. 2. Vanligur meiriluti av handverkarum, serarbeiðarum og meistara á arbeiðsplássinum skal vera fyri hesum og atkvøðast skal við seðlum.

Stk. 3. Verður avtalað, at meistari skal eftirhalda limagjald, verður hetta at rinda til avvarandi handverkarafelag eftir nærri avtalu.”

### § 17. Gildi og uppsøgn

Hesin sáttmáli kemur í gildi 1. oktober 2016. Sáttmálin kann sigast upp við 2 mánaða ávaring til ein 1. oktober, fyrstu ferð 1. oktober 2018.

Hesin sáttmáli er ikki galdandi fyri lærlingar, sum eru byrjaðir sum lærlingar fyri 1. oktober 2005, tó kunnu partarnir avtala at nýta henda sáttmála.

Tórshavn, tann 7. november 2016

**Fyri Føroya Handverkarafelag**

Suni Simonsen, form.

**Fyri Føroya Arbeiðsgevarafelag**

Marita Rasmussen, samráðingarleiðari

**Fyri Landsfelag Handverkaranna**

Daniel P. Djurhuus, form.

**Fyri Føroya Handverksmeistarafelag**

Magnus Magnussen, form.

# REGLUGERÐ FYRI VITAN

**Eftirútbúgvingargrunnur**

**stovnaður 1. januar 1990**

**§ 1. Navn og heimstaður**

Stk. 1. Navn grunnsins er Vitan.

Stk. 2. Ognarar grunsins eru Føroya Handverkarafelag (FHF) / Landsfelag Handverkaranna (LH) og Føroya Handverksmeistarafelag (FHMF).

Stk. 3. Grunnurin hevur heimstað í Tórshavnar Kommunu.

**§ 2. Endamál**

Stk. 1. Høvuðsendamál grunnsins er at veita fíggjarligan og tekniskan stuðul til limirnar í feløgunum, ið ætla sær á eftirútbúgvingarskeið.

Stk. 2. Nevndin kann í einstøkum førum taka avgerð um at nýta pening til annað enn eftirútbúgving.

**§ 3. Treytir fyri stuðli**

Treytirnar fyri at kunna fáa stuðul eru, at:

a. Umsøkjarin er virkandi limur í handverkarafelag, ið aftur er limur í FHF / LH og meistari ella virkið hansara er limur í lokalum meistarafelag ella beinleiðis í FHMF.

b. Umsøkjarin og meistarin báðir halda sínar skyldur viðvíkjandi inngjaldi í Vitan.

c. Viðkomandi innanfyri seinastu 4 vikurnar, áðrenn at eftirútbúgvingin fer fram, hevur starvast hjá handverksmeistara ella sjálvur hevur verið handverksmeistari.

d. Felagsgjaldið er goldið.

**§ 4. Stovnsfæ**

Feløgini hava við sáttmála avtalað inngjald í grunnin. Rentan av kapitalinum hjá grunninum fer til at viðlíkahalda stovnsfæ grunsins.

**§ 5. Veitingar**

Stk.1. Veitast kann úr grunninum:

a) Inngjaldið um árið

b) Annar peningur, sum á annan hátt fellur til grunnin.

c) Peningur sambært a og b, sum ikki var nýttur undanfarna ár

**§ 6. Inngjalding**

Stk. 1. Handverksmeistarin hevur skyldu at taka gjald handverkaranna av lønini við hvørja lønarútgjalding og inngjalda tað til grunnin, eins og hansara egna gjald samstundis skal gjaldast inn.

Stk. 2. Handverksmeistarin skal avrokna gjaldið til grunnin við hvørja lønarútgjalding ella eftir avtalu við grunnin.

Stk. 3. Um handverksmeistarin hevur meir enn ein handverkara í starvi, kann samlaða gjaldið fyri hvørja lønútgjalding avroknast til grunnin í einum.

Stk. 4. Samstundis sum avroknað verður, skal eitt útgreinað yvirlit yvir persónar, tímatal og tíðarskeið latast tí, ið umsitur grunnin.

Stk. 5. Hevur handverksmeistari skuld til grunnin, ið er eldri enn ein mánaður sambært fyriskrivaðum reglum ella gjørdari avtalu, og henda skuld ikki er goldin í seinasta lagi 8 dagar eftir, at hann er kravdur, kann henda skuld verða innheintað á vanligan hátt.

**§ 7. Umsiting**

Stk. 1. Til at stjórna grunninum verður vald ein nevnd við fimm limum. Hon skal hava umsitingina av grunninum um hendi og taka avgerð um øll mál, sum hoyra grunninum til.

Stk. 2. Nevndin í FHMF velur tveir limir, meðan nevndirnar í FHF og LH velja hvør sín lim. Fimti limurin verður valdur av hinum fýra í felag.

Stk. 3. Nevndin verður vald fyri tvey ár í senn, og kann nevndarlimur veljast aftur.

Stk. 4. Nevndin kann taka sær serkøna hjálp, ið verður lønt av inntøkum grunnsins.

Stk. 5. Umsitingarútreiðslur grunnsins og samsýningar til nevndarlimir skulu verða góðkendar av feløgunum, og verða goldnar av inngjaldi grunnsins.

**§ 8. Umsókn**

Stk. 1. Umsókn um stuðul skal skrivast á serligt umsóknarblað, ið nevnd grunnsins letur gera til endamálið.

Stk. 2. Saman við umsóknini skal fylgja kostnaðarmeting av útreiðslunum av eftirútbúgvingini, ið umsøkjarin ætlar at luttaka í, og kann grunnurin so út frá hesum upplýsingum játta stuðul.

Stk. 3. Øll útgjøld av stuðli eru tó treytað av skjalprógvaðum útreiðslum.

Stk. 4. Í hvørjum fíggjarári skal nevndin miða ímóti, at eitt rímiligt samsvar er ímillum inngjald og játtaðan stuðul til teir einstøku umsøkjararnar.

**§ 9. Roknskapur**

Stk. 1. Roknskapur grunnsins gongur frá 1. januar til 31. desember.

Stk. 2. Grannskoðaður roknskapur skal verða framlagdur á árligu aðalfundum felaganna.

Stk. 3. Grannskoðari verður útnevndur av nevndini.

**§ 10. Broytingar**

Henda reglugerð kann verða broytt, um nevndarlimur í grunninum ella felag heldur tað vera neyðugt, men broytingarnar skulu verða lagdar fyri feløgini til góðkenningar.

**§ 11. Avtøka**

Um feløgini verða samd um at avtaka grunnin, verða ognir grunnsins gjørdar upp, men megu tó ongantíð falla aftur til feløgini sjálvi, men latast til eitt tá ávíst gott endamál, innan tað øki, ið feløgini virka í, og sum feløgini verða samd um.

**§ 12. Stovnseting**

Hesin eftirútbúgvingargrunnur er settur á stovn í samband við sáttmálasamráðingar millum handverkarar og handverksmeistarar í mai 1989 og skal byrja virki sítt 1. januar 1990.

Reglugerðin samtykt av meginfeløgunum í desember 1989, broytt í desember 1998, mai 2002 og november 2008.

**Føroya Handverkarafelag Føroya Handverksmeistarafelag**

Poul Øregaard, form. Vilhelm M. Johannesen, form.

**Landsfelag Handverkaranna Føroya Arbeiðsgevarafelag**

Dániel P. Djurhuus Vilhelm M. Johannesen, form.

# Akkordløn hjá autolakerarum

#### § 1

Á verkstaðum, har ið umstøðurnar eru til tess, kunnu meistarar og sveinar avtala at nýta henda sáttmála í sambandi við autolakering.

#### § 2

Stk. 1. Akkordlønin fyri autolakering verður sambært hjálagdu talvu.

Stk. 2. Fyri metalikklakk verður goldið 25% eyka. Fyri hvørja periodu verður goldið kr. 11.32.

#### § 3.

Hesin sáttmáli hevur gildi frá 1. januar 1994 og kann sigast upp við 2 mánaða ávaring til ein 1. oktober, fyrstu ferð 1. oktober 1994.

Tórshavn, 31. januar 1994

Fyri Føroya Handverkarafelag

Høgni Højgaard, form.

Jørgen Rubeksen

Fyri Føroya Handverksmeistarafelag:

Vilhelm M. Johannesen, form.

Johan Petersen, næstf.

Jákup í Gerðinum, fyris.

**m2 1 2 3 4 5 6 7 8 9 10**

0,0 312 479 634 787 930 1070 1210 1350 1491 1632

0,1 329 496 656 802 944 1083 1224 1364 1505 1646

0,2 346 513 671 816 958 1097 1238 1378 1519 1660

0,3 363 530 685 831 971 1111 1252 1392 1533 1674

0,4 380 546 699 846 985 1125 1266 1407 1548 1689

0,5 397 564 713 861 999 1139 1281 1421 1562 1702

0,6 244 414 580 728 874 1013 1153 1294 1435 1576 1716

0,7 262 430 594 742 888 1027 1167 1309 1449 1590 1731

0,8 279 447 608 758 903 1041 1182 1323 1463 1603 1745

0,9 296 463 623 773 917 1055 1196 1336 1477 1617 1759

**m2 11 12 13 14 15 16 17 18 19 20**

0,0 1773 1914 2054 2195 2335 2476 2617 2758 2899 3039

0,1 1787 1928 2068 2210 2349 2490 2631 2772 2912 \*)

0,2 1801 1942 2082 2223 2363 2505 2645 2786 2926

0,3 1815 1956 2096 2237 2378 2519 2659 2800 2940

0,4 1829 1970 2110 2251 2392 2533 2673 2813 2954

0,5 1843 1984 2124 2265 2406 2546 2687 2827 2969

0,6 1857 1998 2138 2279 2420 2560 2701 2843 2983

0,7 1871 2011 2153 2293 2434 2574 2715 2857 2997

0,8 1885 2026 2167 2307 2448 2588 2730 2871 3011

0,9 1899 2044 2181 2321 2462 2604 2744 2885 3025

\*) Fylgjandi m2 v/kr. 140,-

**Skrivstovutíðir o.a.**

**Føroya Handverkarafelag**

Hoyvíksvegur 65

Postboks 1075

610 Saltangará

Teldupostur: fhf@fhf.fo

Skrivari: Suni Simonsen (form.)

Teldupostur: [fhf@fhf.fo](mailto:fhf@fhf.fo)

Telefon 312120

Fartlf. 212199

Telefaks 320420

Mánadag – fríggjadag

Kl. 08-16

**Føroya Arbeiðsgevarafelag/Føroya Handverksmeistarafelag**

Óðinshædd 7

Postsmoga 1038

FO-110 Tórshavn

Teldupostur: [industry@industry.fo](mailto:industry@industry.fo)

Fyrisitari: Marita Rasmussen

Teldupostur: [marita@industry.fo](mailto:marita@industry.fo)

Telefon 309900

Fartelefon 739909

Telefaks 309901

Mánadag - fríggjadag

kl. 08 – 16

**Landsfelag Handverkaranna.**

Stoffalág 60

Postboks 203

FO-110 Tórshavn

Telefon 354800

Telefax 314801

Teldupostur: [lfh@handverk.fo](mailto:lfh@handverk.fo)

Dánjal Pauli Djurhuus, form. fartlf. 234809

Eli Brimsvík, næstform. fartlf. 234802

Mánadag - Hósdag

kl. 09 - 15